OB reageer ‘met skok’ op hofuitspraak van Bankorp-verslagAdv. Busisiwe Mkhwebane. Foto: Flickr/GovernmentZA Busisiwe Mkhwebane, openbare beskermer (OB), het Saterdag in ŉ verklaring gereageer op die hooggeregshof in Pretoria se uitspraak wat beslis het dat haar omstrede Bankorp-verslag ter syde gestel moet word. Dit volg nadat die hof Vrydag beslis het dat Mkhwebane se omstrede Bankorp-verslag ter syde gestel moet word. Die hof het beslis dat Mkhwebane die Reserwebank en Absa se regkostes moet betaal en dat ŉ deel daarvan boonop uit haar eie sak moet kom. Mkhwebane het in haar verslag aanbeveel dat die spesiale ondersoekeenheid die R1,125 miljard moet verhaal wat Absa, voorheen Bankorp, in die 80’s van die Suid-Afrikaanse Reserwebank ontvang het. “Die openbare beskermer het met skok kennis geneem van die hooggeregshof se uitspraak. Sy sal dit binnekort bestudeer en ŉ besluit maak oor die gepaste optrede,” lui die verklaring wat namens haar uitgereik is. Intussen het die VF Plus gesê dié tersydestelling is ŉ “ernstige klad op die naam van die OB se kantoor en ŉ duidelike oorskryding van mag”. Dr. Wynand Boshoff, provinsiale leier in die Noord-Kaap, het gesê die uitspraak kan moontlik die grondslag lê vir haar afdanking. “Gemeet aan die hoë standaarde wat die vorige OB gestel het, is dit duidelik dat die OB se kantoor onder Mkhwebane sukkel om daaraan te voldoen. Daar was onlangs ook ontevredenheid oor haar verslag oor die Estina-melkplaas waar ANC-politici nie by die ongerymdhede betrek is nie. “In die lig van die ondernemings van die nuwe staatspresident, Cyril Ramaphosa, om ŉ skoon en kundige administrasie vir die land daar te stel, is dit moontlik dat die Ramaphosa-besem moontlik ook in die OB-kantoor kan vee,” het hy gesê. Die Demokratiese Alliansie (DA) het ook Vrydag in ŉ verklaring geëis dat Mkhwebane met onmiddellike effek afgedank word.